Grondhervormingsprojek misluk op 75% van plaseArgieffoto Sowat 16 jaar en R12 miljard later het net ŉ kwart van die plase wat as deel van die regering se grondhervormingsprojek finansieel ondersteun is, kommersiële status bereik. Dit volgens ŉ voorlegging deur die departement van landbou, grondhervorming en landelike ontwikkeling die afgelope week. Tydens die voorlegging het die departement erken dat sy herkapitalisering en ontwikkelingsprojek (RADP), misluk het en nie ŉ betekenisvolle bydrae tot produktiwiteit op hierdie plase gelewer het nie. Die multi-miljardrandse projek moes begunstigdes wat deel van die proaktiewe grondhervormingstrategie (Plas) uitmaak, ondersteun om welvarende, selfonderhoudende plase te bedryf. Die uitkomste van ŉ ontleding van die impak van die RADP-projek op Plas-plase, wys egter dat 397 (75%) van die 529 plase, waarin sowat R3,4 miljard belê is, slegs as bestaansboerderye funksioneer of glad nie produktief is nie. “Dit beteken dat meer as R3 miljard se belastinggeld op plase spandeer is waar min tot geen boerdery nie tans plaasvind,” het die DA na aanleiding van die voorlegging gesê. “Dit het die regering egter nie gekeer om nóg geld aan die projek toe te ken nie.” Tydens die voorlegging het die departement erken dat die mislukking van die projek grotendeels toegeskryf kan word aan die onbevoegdheid van die begunstigdes wat plase en finansiering van die regering ontvang het. “Baie lae-potensiaal-begunstigdes het geld en ondersteuning ontvang met min tot geen toename in produktiewe tyd nie,” lui die voorlegging. Die DA sê nou die regering het vooraf geweet hierdie begunstigdes is nie in staat om ŉ sukses van die boerdery te maak nie, maar het steeds voortgegaan om miljoene rand aan hulle beskikbaar te stel. “Dit kom egter as geen verrassing nie dat die meeste van die begunstigdes nie in staat is om suksesvol te boer nie,” sê Noko Masipa, die DA se skaduminister vir landbou, grondhervorming en landelike ontwikkeling. “Dit is geen geheim dat grondhervorming nie tans ten doel het om die miljoene arm en behoeftige Suid-Afrikaners te bevoordeel nie. Grond word eerder aan ANC-kaders en dié met politieke bande toegeken. Die proses waarvolgens grond aan begunstigdes toegeken word, is ook nie deursigtig nie.” Sy sê dit is duidelik dat die ANC se hervormingsbeleide misluk het en dit is van die uiterse belang dat gewone Suid-Afrikaners nou byeenkom om oplossings te vind om grondhervorming te laat werk.